**Liturg: Ds Johan Willemse**

**Teks**

Markus 10:13-16

**Fokusvers:**

Markus 10:15

**Tema:**

Die koninkryk van God ontvang ons en ons kinders uit genade

(Doop: Marizé Roets)

**Datum:**

23 Maart 2025

# Inleiding

Meeste gelowiges ken oor die algemeen die verhale en gebeure van Jesus se lewe, maar daar is enkele verhale wat ŉ baie groot indruk op ons maak. Hierdie verhaal van Jesus en die kindertjies is ŉ uitstekende voorbeeld van so verhaal. Dit is duidelik die geval in Mattheus, Markus en Lukas wat al drie hierdie verhaal oorvertel.

Maar juis omdat hierdie gedeelte so bekend en aangrypend is, ontstaan daar maklik misverstande oor wat Jesus bedoel:

1. Die eerste misverstand ontstaan wanneer ons die verhaal **verromantiseer**.

Dink maar aan die manier hoe die Kinderbybels hierdie gedeelte uitbeeld. Die toneel waar Jesus die kindertjies na Hom toe laat kom want daar is geen skuld of sonde in hulle nie. Hierdie misverstand hou nie rekening met die erfsonde nie.

1. Die tweede misverstand is dat ons ŉ **kinderlike geloof** moet hê.

Mense sal iets sê soos: “*Ons moet maar net glo soos ŉ kind.*” Asof Jesus hier probeer sê dat ons ŉ geloof moet hê wat nie dink, redeneer of worstel met geloofsvrae en leerstellings nie. ŉ Soort blinde geloof wat net aanvaar sonder om te ondersoek.

Maar dan moet ons vra, as dit nie gaan oor kinders se onskuld nie, en ook nie oor ŉ kinderlike geloof nie: Wat beteken dit om die koninkryk van God soos ŉ kindjie te ontvang? Dit is hierdie vraag waarop ons vanmore gaan fokus, maar eers moet ons die konteks baie mooi verstaan:

# Liggaam

## Konteks:

In Markus 8 is Jesus en sy dissipels saam in ŉ boot en Hy is besig om vir hulle belangrike dinge te leer. Terwyl Jesus hulle leer, raak dit duidelik dat hulle nie verstaan nie en nog baie onderrig moet ontvang. Verstom vra Jesus: “*Verstaan julle dan nog nie?*” Dan neem Jesus ŉ besluit, Hy gaan nou terug Jerusalem toe en op pad soontoe, rig Hy intiem sy fokus op die dissipels.

Op pad na Jerusalem praat Hy weer met hulle oor die koninkryk van God (9:1). Hierdie was die tema van sy heel eerste preek (Mark. 1:14-15) en nou leer Hy hulle dat Hy Jerusalem toe moet gaan sodat die koninkryk van God in sy volheid kan deurbreek.

In kort, Jesus is nou op pad Jerusalem toe om die weg te baan vir die deurbraak van God se koninkryk. Op pad soontoe leer Hy die dissipels oor ware geloof en dissipelskap. Dit is op hierdie noot wat vers 13 begin. Jesus wil vir sy dissipels en vir ons iets leer oor die koninkryk van God. **[P]**

## Die koninkryk van God:

Op pad na Jerusalem is daar ŉ groep mense wat hulle kinders na Jesus toe bring sodat hy hulle kon aanraak. Die woord *kindertjies* wys dat die kinders tussen pasgebore en 12 jaar oud was.

Dit was ŉ algemene gebruik in die Joodse kultuur vir ouers om hulle kinders na die priester of ŉ geestelike leier te neem sodat hulle geseën kan word. Om jou hand op iemand se kop te sit en hulle te seën is ‘n gebruik wat teruggaan so ver soos Abraham, Isak en Jakob (Gen. 48:14-16).

Hierdie ouers bring hulle kinders na Jesus toe, omdat hulle Hom as belangrik ag. Maar die dissipels raas met die mense daaroor (Mark. 10:13).

Vers 14 sê dan: “*Toe Jesus dit sien, was Hy verontwaardig.*” Ons Afrikaanse vertalings versag Jesus se emosies baie. Die Griekse woord is ŉ baie ernstige en sterk woord. Hy was kwaad en bitter ongelukkig, dit het Hom eintlik gegrief. Ons sien iets van Jesus se heiligheid oor sondige gedrag raak.

Hy was kwaad want hulle optrede wys dat hulle nog niks geleer het nie. Alhoewel die teks nie direk sê hoekom die dissipels die kindertjies verhinder het nie, kan ons dit baie maklik aflei:

1. **Status en belangrikheid:**

In die Joodse samelewing was daar ŉ sterk klem op sosiale hiërargie. Mense wat ryk, of geleerd was, is belangriker geag. Die dissipels het waarskynlik gedink dat Jesus se tyd en energie nie op hierdie kinders vermors kan word nie. Hy is besig met die dinge van die koninkryk en Hy moet sy krag spaar vir dié wat ‘werklik saak maak’.

Net voor ons gedeelte leer Jesus sy dissipels dat Hy moet ly, sterf en uit die dood opstaan. Maar in plaas daarvan om oor Jesus se woorde na te dink, het hulle onder mekaar gestry oor wie die belangrikste is (Markus 9:33-34)! Jesus leer hulle dan deur te sê “*As iemand die eerste wil wees, moet hy die heel laaste en almal se dienaar wees.*”

Om dit te illustreer, laat Jesus ŉ kindjie in hulle midde staan. Selfs met hierdie illustrasie verstaan hulle nog nie. Hulle hou vas aan die wêreld se manier van dink: die koninkryk moet tog seker werk volgens *mag, posisie en prestasie*.

1. **Verdienste:**

Die Jode in Jesus se tyd was baie ingestel op verdienste. Vir hulle het godsdiens gegaan oor wat jy *doen* en nie oor wat jy *ontvang* nie. Hierdie siening is baie duidelik in die gebeure hierna wanneer ŉ **ryk jongman** na Jesus toe kom. Hy vra vir Jesus: “*Goeie Leermeester, wat moet ek* ***doen*** *om die ewige lewe te verkry?*” (Mark. 10:17). Hier kom ŉ ryk jongman wat die gebooie onderhou al van kleins af.

Maar Jesus sê vir hom: “*Net een ding kom jy kort. Gaan verkoop alles wat jy het, en gee die geld vir armes, en jy sal ŉ skat in die hemel hê. Kom dan terug en volg My!*” Jesus sê vir hom, moet nie na my toe kom met jou rykdom en goeie werke nie, kom met niks – met leë hande. Maar dít kon hy nie doen nie.

\*\*\*

Die dissipels verhinder die kinders in hierdie omstandighede. Kindertjies het geen status, mag, posisie of verdienste nie. Hulle was afhanklik en hulpeloos, heel onder op die lys van belangrikheid. Die ryk jongman en die dissipels dink dieselfde. Om in die koninkryk van God in te gaan, moet ons iets **wees**, iets **doen** of iets **bring**.

Wat kan kinders tog bydra of doen vir die koninkryk van God? Maar dit is presies dít wat hulle moet verstaan.

## Ons ontvang die koninkryk van God uit genade

Jesus is besig om vir die dissipels die allerbelangrikste les te leer in vers 14 en 15. Hy sê vir sy dissipels: “*Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle.*”

Ons kan net raai wat die dissipels gedink het: “*Wag, Here, wat bedoel U dan nou? Hierdie kinders kom dan met niks, hulle het geen status nie, hulle het tog geen verdienste nie. Hulle is net klein kindertjies. Hulle kom met niks, net leë hande!*”

Presies! Jesus sê in vers 15: “*Dit verseker Ek julle: Wie die koninkryk van God nie soos ŉ kindjie ontvang nie, sal daar nooit ingaan nie.*”

* + - * Wat het Abraham se hele nageslag gedoen om God se genade en seën te verdien? Niks nie!
      * Wat het Israel gedoen dat God hulle uit Egipte gered het? Niks nie.

Die Here sê in Deuteronomium 7:6-8: “*Vir jou het die Here jou God gekies om uit al die volke op die aarde sy eiendomsvolk te wees. “Die Here het jou nie liefgekry en gekies omdat jy groter was as die ander volke nie, jy was die kleinste van almal. Omdat die Here* ***jou******liefhet*** *en Hy* ***sy******belofte*** *nakom wat Hy met ŉ eed bekragtig het aan jou voorvaders, het Hy jou deur sy groot krag laat wegtrek en jou bevry uit die plek van slawerny, uit die mag van die farao, die koning van Egipte.*”

Om die koninkryk van God as kind te ontvang, is om dit te ontvang as iemand wat geen verdienste, krediete, invloed, geen aanspraak op enige iets het nie. ŉ Klein kindjie het niks om te bied nie, en wat ŉ kind ook al ontvang, ontvang hy of sy uit genade alleen. Kinders kom met leë hande, want net leë hande kan gevul word. **[LP]**

\*\*\*

“*Die koninkryk van God is juis vir mense soos hulle. Dit verseker Ek julle: Wie die koninkryk van God nie soos ŉ kindjie ontvang nie, sal daar nooit ingaan nie.*”

Jesus praat hier met my en jou, geliefde grootmense. God doen alles wanneer dit kom by ons verlossing.

Hy het in ons plek vir ons sondes gesterf. Hy word uit die dood opgewek en oorwin die mag van sonde en dood. Deur sy opstanding ontvang ons die volle seën van die koninkryk – nie op grond van ons werke nie, maar deur genade.

Soos die kinders word ons deur die Gees na God **gebring**. Ons kom met leë hande en **ontvang** die koninkryk van God uit genade. Jesus **omhels** ons en **seën** ons uit sy groot liefde.

## Doop beloftes:

Maar Jesus se woorde het ook vanoggend betrekking op klein Marizé. Markus 10:15 gaan in die eerste plek oor die kindertjies wat die ouers na Jesus toe gebring het. God het lank tevore reeds sy verbond met Abraham gesluit en gesê dat die verbond geld vir **ons en ons kinders** (Hand. 2:39).

Ons en ons kinders ontvang die koninkryk van God uit genade alleen. Gelowiges en hulle kinders het deel aan God se verbond op grond van sy belofte en sy liefde.

Jesus sê nie dat sy onskuldig en sonder sonde is nie. Sy is in sonde ontvang en gebore. Sy het deel aan die verdoemenis in Adam, sonder dat sy dit weet. Maar sy word egter ook, sonder dat sy dit weet, in Christus tot genade aangeneem.

God **belowe** vandag aan haar dat sy reeds deel is van sy koninkryk en dat sy niks hoef te doen om dit te verdien nie. Vandag **word** sy met leë hande na God gebring, maar sy gaan uit sy liefde oorvloedig ontvang. God **belowe** vandag al die rykdom van sy koninkryk aan haar, uit genade.

Die doop is die sigbare teken en seël van hierdie beloftes

\*\*\*

En julle, Ruan en Karishka, Jesus sê: “*Laat die kindertjies na My toe kom en moet hulle nie verhinder nie.*” Die verantwoordelikheid lê by julle om haar as ŉ verbondskind groot te maak. Julle moet haar van haar Verlosser leer. Maak haar groot in die verbondsgemeenskap. Leer haar van die wonderlike beloftes wat God vandag **sigbaar** aan haar **bevestig**.

Dit is julle belofte vandag voor God. En let noukeurig op Christus se skerp teregwysing van die dissipels. Mag dit ons aanmoedig om by hierdie beloftes te hou!

\*\*\*

Laastens, aan alle ouers met groot kinders, kleinkinders en jong kinders. In vers 16 bevestig Jesus sy woorde in dade: “*Hy het sy arms om die kindertjies gesit, hulle die hande opgelê en hulle geseën.*” Daarom, geliefde ouers, bring julle kinders na die arms van die Here Jesus. As ons ons plig teenoor ons kinders versuim, gaan die wêreld sy arms om hulle gooi.

# Slot

Kom ons sluit af:

Vandag het ons weer duidelik gesien hoe ons deel kry aan die koninkryk van God.

* + Nie op grond van status, prestasie of verdienste nie, maar deur sy genade, sy liefde en sy standvastige trou aan sy belofte.
  + Ons bring niks, net leë hande, en Hy vul dit met die rykdom van sy koninkryk.

Dit is die evangelie: God red ons nie omdat ons iets kan bied nie, maar omdat Hy belowe het. In Christus het die koninkryk kragtig deurgebreek. Ons ontvang, word gered, geseën en omhels, soos daardie kindertjies.

Hierdie belofte geld nie net vir ons nie, maar ook vir **ons** **kinders**. Vandag word Marizé met leë hande gebring en sy ontvang die allergrootste skat, sy word ŉ erfgenaam van die koninkryk van God.

Ons glo, ons hoop, en ons leef vanuit hierdie sekerheid: “*Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle.*”

Amen